संविधान के खिलाफ बात कह रहे कांग्रेसी : अन्ना  
अन्ना ने अपने पत्र में कहा है कि लोकपाल पर सरकारी मसौदा राष्ट्र के साथ मजाक है।
वरिष्ठ सामाजिक कार्यकर्ता अन्ना हजारे ने सोमवार को कहा कि वह भ्रष्टाचार के खिलाफ 16 अगस्त से आमरण अनशन करेंगे। उन्होंने प्रधानमंत्री को पत्र लिखकर उन्हें अपने निर्णय से अवगत करा दिया है।  अन्ना हजारे ने कहा, "मैंने 16 अगस्त से जंतर मंतर पर अपने अनशन के बारे में प्रधानमंत्री को पत्र लिखा है। विरोध करना हमारा संवैधानिक अधिकार है, इसलिए सरकार का यह कहना कि वह बाबा रामदेव की तरह हमारे आंदोलन को कुचल देगी, ठीक नहीं है।"  उन्होंने कहा, "हम गिरफ्तार होने और लाठियां खाने को तैयार हैं लेकिन भ्रष्टाचार मिटाने के लिए कुछ भी करेंगे। हम अपनी जान की कुर्बानी देने को तैयार हैं। मैंने प्रधानमंत्री को यही सब लिखा है।"  अन्ना हजारे की टीम में शामिल वकील प्रशांत भूषण ने कहा कि उन्होंने अपने प्रदर्शन के बारे में दिल्ली पुलिस को जानकारी दे दी है। उल्लेखनीय है कि अन्ना हजारे और उनकी टीम भ्रष्टाचार के खिलाफ मजबूत लोकपाल विधेयक लाने के लिए अभियान चला रहे हैं।